
Gazdasági stratégiák és értékpreferenciák egy ormánsági kistelepülésen

Dolgozatom egy ormánsági falu, Szaporca gazdasági viszonyait mutatja be a gazdasági döntések, értékrendek tükrében. A vizsgálat elsődleges keretét a Szociális Földprogram, egy központilag finanszírozott, ún. produktív szociálpolitikai projekt adta, amely a rurális térségek munkanélküliségének és a vele járó szociális problémák enyhítése érdekében az önfoglalkoztató, önellátásra termelő mezőgazdasági tevékenységeket igyekszik természetbeni támogatással segíteni – implicit módon egy olyan életmód jelenik meg a projekt elvárásaként, amely az érintett településeknek valamikor sajátja volt. Ehhez kapcsolódóan levéltári dokumentumokat és statisztikai sorokat is felhasználva az 1930-as évek gazdasági mutatóit használtam egyfajta referenciapontként, recens kutatási adatokat pedig olyan családok/háztartások gazdasági attitűdjeit és értékrendjét vizsgálva kaptam, akiknek a megélhetési stratégiájában megjelenik az önellátás, az önellátásra való termelés, a háztáji gazdálkodás, a saját célra végzett mezőgazdasági munka, s arra a kérdésre kerestem a választ, hogy milyen tényezők határozzák meg napjainkban a gazdálkodást.



